**Nagrada za poznavalce področja mladine**

Bled, 9. avgust 2013. Inštitut za mladinsko politiko iz Ajdovščine je mladim tabornikom na zabaven način približal pojme s področja lokalne mladinske politike.

Udeleženci letošnjega 14. Zleta, ki je potekal od 1. do 10. avgusta na Bledu, so se v kvizu Moja Slovenija preizkusili v poznavanju pojmov s področja lokalne mladinske politike, mladinskega dela in seveda splošnega poznavanja naše dežele. Mladi taborniki, ki se redno srečujejo z izzivi kot so orientacija in preživetje v naravi ter vodenje in vzgajanje mladih v taborniškem duhu, so si glavno sladko nagrado pridobili le z veliko truda in ekipnega treninga sivih celic.

*»Kljub izobraževalno-zabavnemu pridihu kviza, tovrstni dogodki pričajo o pomanjkanju poznavanja področja državljanske kulture med mladimi in možnosti, ki jo nevladne organizacije imajo pri vzgajanju mladih v smeri boljšega poznavanja tem, ki se nanašajo neposredno na življenje in razvoj mladih v družbi,«* pravi načelnik Zveze tabornikov Slovenije in strokovnjak s področja lokalnih mladinskih politik, Tadej Beočanin.

Mi pa vas vabimo, da še sami preizkusite vaše poznavanje področja lokalne mladinske politike in sicer tako, da rešite nagradno nalogo: »Naštej 5 ukrepov s področja vertikalne mladinske politike!« Vaše rešitve, skupaj z imenom, priimkom in naslovom, pošljite na [rozana.muzica@msa.si](mailto:rozana.muzica@msa.si)do vključno sobote, 31. avgusta. Izmed vseh prejetih pravilnih odgovorov bomo žrebali 3 osebe, ki bodo svoje poznavanje mladinskega polja lahko preizkušali s prijatelji, in sicer z didaktično namizno igro Mladi odpiramo prostor. Za pomoč pri iskanju rešitve na nagradno vprašanje pobrskajte po spletni strani [www.mladi-in-obcina.si](http://www.mladi-in-obcina.si).

*Inštitut za mladinsko politiko*